Diari Oficial de la Generalitat Valenciana


Sumari del DOGV 9097, del 01-06-2021 (2021/6158)

DECRET 76/2021, de 28 de maig, del Consell, d'aprovació de les bases reguladores i concessió directa de subvencions a entitats locals per a contractar persones desocupades menors de trenta anys per a actuacions en platges per la Covid-19.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9097

Data del DOGV
:   01-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6158


Data del document
:   28-05-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria de Justícia, Interior i Administració Pública
    * Conselleria d'Economia Sostenible, Sectors Productius, Comerç i Treball
    * salut pública
    * malaltia infecciosa
    * atur
    * política sanitària

DECRET 76/2021, de 28 de maig, del Consell, d'aprovació de les bases reguladores i concessió directa de subvencions a entitats locals per a contractar persones desocupades menors de trenta anys per a actuacions en platges per la Covid-19. [2021/6158]  
  
Des que l'Organització Mundial de la Salut va declarar el gener de 2020 que la situació en relació a la pandèmia Covid-19 suposava una emergència de salut pública d'importància internacional, es van anar adoptant una sèrie de mesures orientades a protegir la salut i seguretat de la ciutadania, contindre la progressió de la malaltia i reforçar el sistema de salut pública.  
La Comunitat Valenciana compta amb una longitud de costa de 518 km i platges continentals, qualificades de recurs turístic de primer ordre en aplicació de la Llei 15/2018, de 7 de juny, de la Generalitat, de turisme oci i hospitalitat de la Comunitat Valenciana. Així mateix, les nostres platges constitueixen la base d'un producte turístic, el «Sol i Platja», que concentra més de la meitat dels desplaçaments per oci i turisme que anualment es realitzen a la Comunitat Valenciana, al mateix temps que contribueixen en bona part a la important aportació del turisme al PIB i l'ocupació regional.  
A l'estiu de 2020, dins de l'àmbit de la protecció civil i emergències, la Generalitat va posar en marxa en els municipis amb platges el «Dispositiu de suport platges segures» l'objectiu del qual era vetlar per la seguretat de les persones usuàries de les platges sobre la base del compliment de mesures de distanciament social, la neteja i higienització i la comunicació i informació.  
Els bons resultats de les mesures posades en marxa l'any passat, el bon acolliment per part dels ajuntaments i de persones usuàries i les xifres diàries de la malaltia, que si bé milloren, encara evidencien la necessitat de mantindre mesures restrictives, fan necessària la continuïtat del dispositiu de suport a platges segures durant l'estiu de 2021. Els plans de contingència per a les platges segures elaborats en 2020, una vegada actualitzats conforme amb la situació actual, i els nous plans de seguretat i salvament elaborats per cada municipi de conformitat amb el Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges, seran la base per al desenvolupament del programa en cada municipi, que serà coordinat per l'Agència Valenciana de Seguretat i Resposta a les Emergències en cooperació amb les entitats locals.  
D'acord amb el que s'ha exposat, l'Agència Valenciana de Seguretat i Resposta a les Emergències ha proposat una relació de municipis beneficiaris de les presents ajudes i els criteris tècnics que determinen el nombre de persones necessàries per a realitzar, per municipi, les actuacions de vigilància i control a desenvolupar a les seues platges.  
En les ajudes a què es refereix aquest decret concorren circumstàncies singulars i raons d'interés públic, econòmic i social, que dificulten la convocatòria pública i justifiquen l'atorgament en règim de concessió directa. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven, com és una pandèmia mundial i la necessitat que els poders públics posen totes les mesures al seu abast per a superar-la o, almenys, minimitzar els seus efectes en la població. Les actuacions previstes en aquest decret són mesures d'interés general que, d'altra banda, no poden deixar-se a la voluntat o capacitat econòmica de cada entitat local.  
La Generalitat, mitjançant la concessió directa de les ajudes, està donant suport als municipis amb platges litorals i continentals perquè, amb independència de la seua capacitat econòmica, puguen posar en marxa mesures d'interés general per a reforçar la prevenció i evitar la transmissió de la malaltia a les platges de la Comunitat Valenciana. La mesura té també interés econòmic i social, ja que va dirigida a la contractació de persones menors de trenta anys que és un dels col·lectius més afectats en termes de desocupació per la crisi econòmica i sanitària.  
Aquestes subvencions, per tant, es concedeixen de manera directa, en aplicació del que preveuen l'article 22.2.c de la Llei 38/2003, de 17 de novembre, general de subvencions, i l'article 168.1.C de la Llei 1/2015.  
Les subvencions que es concedeixen mitjançant aquest decret no necessiten la notificació a la Comissió Europea, per no complir les condicions de l'article 107 del Tractat de funcionament de la Unió Europea; en concret, per no suposar avantatge econòmic, ja que van destinades a entitats públiques per a la realització d'obres o serveis d'interés general i social i no hi ha possibilitat de falsejament de la competència que afecte els intercanvis comercials entre estats membres.  
  
Per tot el que s'ha exposat, i després d'haver-se seguit els tràmits que es recullen en l'article 168.1.C de la Llei 1/2015, i en virtut de l'article 28.c de la Llei 5/1983, de 30 de desembre, de la Generalitat, del Consell, a proposta conjunta del conseller d'Economia Sostenible, Sectors Productius, Comerç i Treball, i de la consellera de Justícia, Interior i Administració Pública, amb la deliberació prèvia del Consell, en la reunió de 28 de maig de 2021,  
  
  
DECRETE  
  
Article 1. Objecte  
L'objecte d'aquest decret és aprovar les bases reguladores i concedir als ajuntaments que s'assenyalen en l'annex, i mitjançant el procediment de concessió directa, les ajudes de caràcter singular destinades a cobrir les despeses de contractació de personal en el marc de la resposta institucional davant la pandèmia Covid-19.  
  
Article 2. Procediment de concessió  
Aquestes subvencions es concedeixen de manera directa, de conformitat amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer-hi raons d'interés públic, econòmic i social. En concret, les raons que fonamenten la concessió directa estan derivades de la necessitat d'adoptar mesures per part dels poders públics per a superar, o, almenys, minimitzar, els efectes de la pandèmia en la població, reforçant la prevenció i evitant la transmissió de la malaltia a les platges de la Comunitat Valenciana, espais de gran concurrència poblacional en període estival.  
  
Article 3. Entitats beneficiàries  
1. Són entitats beneficiàries d'aquestes ajudes els ajuntaments indicats en l'annex.  
2. Atesa la naturalesa excepcional, única i imprevisible dels esdeveniments que motiven la concessió d'aquestes subvencions, en un context pandèmic que obliga a l'adopció de mesures urgents que protegisquen la població contra la transmissió de la Covid-19, i també la naturalesa pública de les entitats beneficiàries, s'exceptua per a totes elles l'aplicació de les prohibicions establides en l'article 13.2 de la Llei 38/2003, de 17 de novembre, general de subvencions. No obstant això, i per al pagament de la subvenció, les entitats beneficiàries estan obligades a acreditar, en la forma recollida en aquest decret, que estan al corrent de les obligacions tributàries i amb la Seguretat Social.  
  
  
Article 4. Finalitat  
La finalitat de les ajudes regulades en aquest decret és subvencionar la contractació, durant tres mesos, per part dels ajuntaments beneficiaris, de persones desocupades menors de trenta anys per a prestar serveis d'interés general que consisteixen en labors d'informació i suport a la població a les platges de la Comunitat Valenciana en coordinació amb l'Agència Valenciana de Seguretat i Resposta a les Emergències i Turisme Comunitat Valenciana (AVSRE), i Turisme Comunitat Valenciana.  
  
Article 5. Dotació pressupostària  
1. Aquestes subvencions es finançaran per un import global màxim estimat de 4.459.860,00 ?, fons susceptibles de finançar-se a càrrec del programa operatiu FSE 2014-2020 de la Comunitat Valenciana i l'Ajuda a la recuperació per a la cohesió i els territoris d'Europa (REACT-EU), mitjançant l'objectiu específic REACT-UE 2: «Donar suport a l'accés al mercat de treball, de les persones en situació de vulnerabilitat, l'accés als sistemes socials i les mesures d'inclusió social i erradicació de la pobresa». Aquesta actuació s'aplica en el marc dels fons estructurals com a resposta de la Unió Europea a la pandèmia.  
  
2. D'acord amb l'últim paràgraf de l'article 168.1.C de la Llei 1/2015, aquestes ajudes s'imputaran a la línia de subvenció que s'habilite mitjançant el corresponent expedient de modificació pressupostària, en l'aplicació 59.78.76.0196.21880.0 de l'estat de despeses del pressupost de la Generalitat per a 2021.  
  
Article 6. Quantia de la subvenció  
1. La quantia total de la subvenció concedida a cada ajuntament és la que s'indica en l'annex, en el qual apareix el nombre de contractacions subvencionades a cada entitat beneficiària, determinat basant-se en els criteris tècnics que s'hi indiquen i recollits en la proposta de l'AVSRE.  
2. L'import subvencionat per cada contractació puja a 4.459,86 ?, valor trimestral del barem estàndard de cost unitari (BECU), que ha sigut determinat segons un mètode de càlcul just, equitatiu i verificable basat en dades estadístiques de LABORA Servei Valencià d'Ocupació i Formació. L'import de la subvenció concedida no determinarà el cost salarial i de Seguretat Social de les persones contractades, les retribucions de les quals es fixaran d'acord amb la normativa que legalment o convencionalment siga aplicable en cada entitat beneficiària.  
  
  
Article 7. Persones destinatàries finals  
Les persones destinatàries finals d'aquestes ajudes són les persones menors de trenta anys inscrites com a aturades en els espais LABORA de la Generalitat.  
  
Article 8. Selecció i contractació de les persones destinatàries  
1. El procés de selecció de les persones a contractar s'iniciarà mitjançant la presentació, per part de cada ajuntament, d'una oferta d'ocupació a l'espai LABORA que corresponga i seguirà el procediment que establisca la persona titular de la Secretaria Autonòmica d'Ocupació i Direcció General de LABORA Servei Valencià d'Ocupació i Formació. L'oferta d'ocupació podrà presentar-se des de la publicació d'aquest decret, fins a cinc dies hàbils abans de la data d'inici prevista dels contractes.  
2. La contractació i l'alta en la Seguretat Social de les persones seleccionades hauran de tindre lloc després de la realització del procés selectiu.  
  
Article 9. Condicions de les contractacions  
1. Els contractes, que tindran una duració d'almenys tres mesos a jornada completa (se n'exclouen els contractes formatius), s'hauran d'iniciar i finalitzar en el període comprés entre el 15 de juny i el 19 de setembre de 2021.  
2. Les persones contractades hauran de ser donades d'alta en el grup 7 de cotització a la Seguretat Social.  
  
Article 10. Instrucció del procediment  
La instrucció correspondrà a les direccions territorials de LABORA Servei Valencià d'Ocupació i Formació.  
  
Article 11. Pagament anticipat  
Podrà anticipar-se el pagament de fins al 70% de la subvenció, després de l'aportació, en els quinze dies hàbils següents a la publicació d'aquest decret i utilitzant el procediment GUC descrit en l'article 13, de la declaració responsable recollida en l'article 12.2 i les dades de domiciliació bancària, segons el model normalitzat, per al supòsit que el compte bancari en la qual es vol percebre la subvenció no siga el que es preveu en l'article 13.4.  
  
Article 12. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Estar al corrent en el compliment de les obligacions tributàries i amb la Seguretat Social i no ser deutor per resolució de procedència de reintegrament.  
b) Estar al corrent en el compliment de l'obligació de rendició dels comptes anuals a la Sindicatura de Comptes.  
2. A l'efecte del que es disposa en l'apartat anterior, el beneficiari haurà d'aportar una declaració responsable relativa a l'article 34.5 de la Llei 38/2003, i l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals.  
  
Article 13. Justificació i liquidació de la subvenció  
1. La presentació de la justificació de la subvenció concedida s'efectuarà en el termini de quinze dies hàbils des de la finalització dels contractes. La presentació, comprensiva així mateix de la documentació exigida en aquest article, es realitzarà de manera telemàtica en la seu electrònica de la Generalitat, a través del procediment GUC habilitat a aquest efecte i denominat «EPLAYA 2021. Contractació de persones desocupades menors de trenta anys per entitats locals, per a actuacions en platges litorals i continentals de la Comunitat Valenciana».  
En la pàgina web de LABORA Servei Valencià d'Ocupació i Formació www.labora.gva.es/corporacions-locals-mancomunitats-diputacions/foment-de-l-ocupacio estarà disponible la informació sobre aquest programa i s'habilitarà un accés a la seu electrònica per a la presentació de la justificació. Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat. No seran admeses les justificacions que no s'hagen presentat utilitzant el procediment GUC descrit ací.  
  
2. Documentació que cal presentar en el compte justificatiu:  
a) Relació de persones treballadores contractades, segons el model normalitzat.  
b) Contractes de treball i la comunicació a LABORA Servei Valencià d'Ocupació i Formació a través de l'aplicació Lllxqvo@.  
c) Alta en la Seguretat Social de les persones treballadores i informe de dades per a la cotització (Idc).  
d) Llista de persones desocupades remesa per l'espai LABORA.  
  
e) Acreditació d'estar al corrent en el compliment de les obligacions tributàries i amb la Seguretat Social i no ser deutor per resolució de procedència de reintegrament, mitjançant la declaració responsable relativa a l'article 34.5 de la Llei 38/2003. Aquesta acreditació s'efectuarà mitjançant la presentació de la declaració responsable recollida en l'article 12.  
f) Comunicació a la persona treballadora contractada que la seua contractació és susceptible de ser finançada a càrrec del programa operatiu FSE 2014-2020 de la Comunitat Valenciana, mitjançant l'objectiu específic REACT-UE 2, «Donar suport a l'accés al mercat de treball, de les persones en situació de vulnerabilitat, l'accés als sistemes socials i les mesures d'inclusió social i erradicació de la pobresa», segons el model normalitzat.  
g) Justificant de l'emplenament del formulari inicial d'indicadors per la persona contractada.  
h) Justificació de les accions de publicitat sobre el finançament de les ajudes per part del Fons Social Europeu. Respecte a això, hauran d'adjuntar-se fotografies, captures de pantalla de pàgines web, cartells informatius, notes de premsa o qualsevol altra acreditació.  
i) Dades de domiciliació bancària, segons el model normalitzat, per al supòsit que el compte bancari en la qual es vol percebre la subvenció no siga el que es preveu en el punt 4 d'aquest article.  
3. El pagament de la subvenció es produirà després que l'entitat beneficiària aporte la documentació relacionada en l'apartat anterior. Si la justificació determina un import inferior al de la subvenció concedida, en la resolució de pagament es minorarà l'import corresponent.  
  
4. El compte bancari assignat a l'expedient de subvenció serà el que l'entitat beneficiària haja declarat en la sol·licitud del programa EMCORP 2021. Excepte indicació contrària, mitjançant l'aportació en la fase de sol·licitud de bestreta o justificació d'un nou formulari de domiciliació bancària, el pagament de la subvenció es produirà en l'esmentat compte.  
  
Article 14. Compatibilitat  
Aquestes subvencions són incompatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada, nacional, de la Unió Europea o d'organismes internacionals.  
  
Article 15. Coordinació en l'execució de les actuacions finançades  
En la seua condició d'òrgan competent en emergències, l'AVSRE coordinarà els treballs realitzats a l'empara d'aquesta convocatòria. Així mateix, establirà i impartirà les instruccions i els mòduls mínims de formació de les persones contractades i facilitarà els mitjans materials per a l'acompliment de les seues funcions.  
  
Article 16. Obligacions de les entitats locals beneficiàries  
1. Les entitats locals beneficiàries de les subvencions quedaran subjectes a les obligacions establides en els articles 14 i concordants de la Llei 38/2003.  
2. De conformitat amb la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les entitats beneficiàries hauran de donar l'adequada publicitat a l'ajuda.  
3. Hauran de mantindre l'ocupació de les persones contractades, almenys, durant tres mesos, excepte els supòsits de substitució recollits en l'article 18.  
4. Hauran de facilitar totes les dades i informació relacionades amb la subvenció concedida que LABORA Servei Valencià d'Ocupació i Formació els requerisca.  
5. Hauran de comunicar l'obtenció d'altres subvencions, ajudes ingressos o recursos que financen les activitats subvencionades.  
6. Hauran de disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial corresponent, i també conservar els documents (inclosos els electrònics) que justifiquen l'aplicació dels fons rebuts, mentre puguen ser objecte de control, que hauran de ser originals o còpies certificades conformes amb aquests.  
7. Hauran de comptabilitzar la concessió i de la subvenció a través d'un codi comptable específic.  
8. Atés que aquestes ajudes poden ser cofinançades pel Fons Social Europeu i la REACT-EU, la documentació justificativa (inclosos els documents electrònics) haurà de conservar-se durant un termini de tres anys a partir del 31 de desembre següent a la presentació dels comptes en els quals estiguen incloses les despeses definitives de l'operació, tal com es defineix en l'article 140.1 del Reglament (UE) 1303/2013 del Parlament Europeu i del Consell, de 17 de desembre (la qual cosa s'estima que pot tindre lloc al voltant de l'any 2025).  
9. Als efectes de difusió pública, pel fet d'estar les ajudes cofinançades pel Fons Social Europeu i per l'Ajuda a la recuperació per a la cohesió i els territoris d'Europa a REACT-EU, el beneficiari estarà subjecte a les normes d'informació i publicitat que estableix el Reglament (UE) 1303/2013 del Parlament Europeu i del Consell, de 17 de desembre. Entre aquestes normes cal destacar que la concessió de la subvenció implica l'acceptació de ser inclòs en una llista d'operacions que es publicarà de manera electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, haurà de comunicar a la persona contractada que aquestes ajudes estan cofinançades pel Fons Social Europeu i la REACT-EU, com a recurs addicional de la UE en resposta a la pandèmia Covid-19. Així mateix, el beneficiari estarà subjecte a les normes d'informació i publicitat recollides en el Reglament d'Execució (UE) 821/2014 de la Comissió, de 28 de juliol, pel qual s'estableixen disposicions d'aplicació del Reglament (UE) 1303/2013 del Parlament Europeu i del Consell, de 17 de desembre, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades. En concret, les actuacions d'informació i publicitat que execute el beneficiari hauran de reflectir l'origen del finançament, amb esment exprés al Fons Social Europeu, a la REACT-EU, com a recurs addicional de la UE en resposta a la pandèmia Covid-19, i a LABORA Servei Valencià d'Ocupació i Formació.  
  
10. En la pàgina web de la subvenció en www.labora.gva.es estaran disponibles les instruccions sobre les obligacions de publicitat de les ajudes del Fons Social Europeu i la REACT-EU, a fi que les entitats beneficiàries les coneguen i apliquen.  
  
Article 17. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, i també l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003. En particular, correspondrà el reintegrament total de l'ajuda en els supòsits d'extinció de la relació laboral de la persona jove abans de completar el període de manteniment exigit.  
2. S'hi aplicarà el criteri de proporcionalitat amb reintegrament parcial de l'ajuda concedida en funció del temps de manteniment que restara per completar, si l'extinció de la relació laboral de la persona jove amb l'entitat beneficiària s'haguera produït per baixa voluntària, discapacitat sobrevinguda, mort o acomiadament disciplinari, per causes objectives no declarat improcedent, o per qualsevol causa no imputable a l'ocupador. Així mateix, s'aplicarà la proporcionalitat en els casos de reducció legal de jornada a petició de la persona treballadora i de suspensió del contracte per raons disciplinàries o excedència. Tot això sense perjudici del que s'estableix en l'article 18 per al règim de substitució.  
3. El que es disposa en els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
  
Article 18. Règim de substitució  
1. Si la persona contractada és baixa per algun dels motius recollits en l'article 17.2, podrà ser substituïda per una altra seguint el procediment de selecció recollit en l'article 8.  
2. El contracte de la persona substituta haurà d'estendre's, almenys, fins a la data de finalització de contracte de la persona substituïda. S'hi aplicarà el criteri de proporcionalitat, amb minoració parcial de l'ajuda concedida, si la suma dels períodes de temps treballats entre la persona substituïda i la substituta és inferior als tres mesos.  
  
Article 19. Comprovació i control  
1. Correspondrà a les direccions territorials de LABORA Servei Valencià d'Ocupació i Formació dur a terme la funció de comprovació i control de les subvencions concedides.  
2. A l'efecte del que es disposa en la lletra j de l'article 165.2 de la Llei 1/2015, i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials de LABORA Servei Valencià d'Ocupació i Formació accediran a la vida laboral del 100 % de les persones joves la contractació de les quals ha sigut subvencionada, a fi de comprovar-ne l'alta en l'entitat ocupadora beneficiària durant el període de manteniment exigit.  
3. L'entitat beneficiària estarà obligada a sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, i també les que puguen dur a terme les institucions europees.  
4. Amb independència de les actuacions de control que realitze LABORA Servei Valencià d'ocupació i Formació, l'AVSRE efectuarà un control de camp de les actuacions objecte de subvenció sobre un mínim del 5 % de les entitats beneficiàries que, al seu torn, representen un 5 % del volum atorgat.  
  
Article 20. Habilitació per a aplicació i execució  
1. S'habilita la persona titular de la Direcció General de LABORA Servei Valencià d'Ocupació i Formació per a dictar les instruccions i adoptar les mesures oportunes per a l'aplicació i execució d'aquest decret.  
2. Les instruccions, models de documentació i qualsevol altra informació rellevant per a la tramitació de les ajudes es publicaran en el web de LABORA Servei Valencià d'ocupació i Formació.  
3. La supervisió i control de les actuacions realitzades per les persones contractades a l'empara d'aquest decret correspondrà a la l'Agència Valenciana de Seguretat i Resposta a les Emergències, i s'habilitarà el seu titular perquè dicte les instruccions i adopte les mesures que considere oportunes per a garantir el compliment d'aquestes.  
  
Article 21. Règim jurídic i efectes  
1. En tot el que no s'ha previst en aquest decret, les subvencions es regiran per la Llei 38/2003 i per la Llei 1/2015.  
2. Aquest decret produirà efectes a partir de l'endemà de publicar-se en el Diari Oficial de la Generalitat Valenciana.  
  
Article 22. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
Alacant, 28 de maig de 2021  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ  
  
La consellera de Justícia, Interior i  
Administració Pública,  
GABRIELA BRAVO SANESTANISLAO  
  
  
  
ANNEX  
Relació d'ajuntaments beneficiaris  
Ajuntament CIF Nombre de contractacions subvencionades BECU 3 mesos Import - subvenció concedida  
Alacant V1508282F 42 4.459,63 147.520,12  
Altea Z3695483G 15 4.459,86 66.897,90  
Benidorm L7499864T 58 4.459,57 718.458,88  
Benissa X2059719Z 6 4.459,86 26.759,16  
Calp H5443885V 25 4.459,19 902.998,50  
Dénia O4466172Z 42 4.459,67 145.651,12  
El Campello P2763415O 25 4.459,60 514.139,50  
El Poble Nou de Benitatxell P3561657O 3 4.459,86 13.379,58  
Elx Z3570713K 18 4.459,86 80.277,48  
Finestrat W5585854K 7 4.459,86 31.219,02  
Guardamar del Segura W7583145C 19 4.459,86 84.737,34  
La Vila Joiosa T6056451W 19 4.459,86 84.737,34  
L'Alfàs del Pi V9967671S 10 4.459,86 44.598,60  
Orihuela L7649243Z 24 4.459,57 176.080,64  
Pilar de la Horadada R5293227V 13 4.459,86 57.978,18  
Santa Pola Z6430139E 24 4.459,77 109.236,64  
Teulada Q8868307D 13 4.459,86 57.978,18  
Torrevieja Y0486303W 31 4.459,39 089.969,66  
Xàbia T9710891H 22 4.459,86 98.116,92  
Alcalà de Xivert R3561998X 22 4.459,86 98.116,92  
Almassora B8391148K 11 4.459,86 49.058,46  
Almenara A0437444P 5 4.459,86 22.299,30  
Benicarló S5868995P 7 4.459,86 31.219,02  
Benicàssim B0713305E 20 4.459,86 89.197,20  
Borriana Q1550730E 13 4.459,86 57.978,18  
Cabanes L6581960D 4 4.459,86 17.839,44  
Castelló de la Plana W2795959X 17 4.459,86 75.817,62  
Xilxes J6413111T 8 4.459,86 35.678,88  
La Llosa D6406230E 2 4.459,86 8.919,72  
Moncofa G4750158T 9 4.459,86 40.138,74  
Nules W6662720H 6 4.459,86 26.759,16  
Orpesa R2436532A 34 4.459,57 641.724,24  
Peníscola O4689470N 37 4.459,36 258.949,82  
Torreblanca S9208831T 12 4.459,86 53.518,32  
Vinaròs P4342826L 17 4.459,86 75.817,62  
Albalat dels Sorells G9133325W 2 4.459,86 8.919,72  
Alboraia J7894206L 18 4.459,86 80.277,48  
Albuixech Y4683871R 2 4.459,86 8.919,72  
Bellreguard M5540222W 5 4.459,86 22.299,30  
Canet d'en Berenguer D3096946U 7 4.459,86 31.219,02  
Cullera T1666747E 38 4.459,75 926.864,68  
Daimús C6988358V 9 4.459,86 40.138,74  
El Puig de Santa Maria I7067855Y 11 4.459,86 49.058,46  
Foios Z5904493R 2 4.459,86 8.919,72  
Gandia I3877666S 33 4.459,10 744.341,38  
Guardamar de la Safor Q7049773Z 4 4.459,86 17.839,44  
La Pobla de Farnals B0000435G 4 4.459,86 17.839,44  
Massalfassar B2065751J 2 4.459,86 8.919,72  
Massamagrell Z3143619Y 2 4.459,86 8.919,72  
Meliana U1698510P 2 4.459,86 8.919,72  
Miramar F4951182I 6 4.459,86 26.759,16  
Oliva L9590736V 33 4.459,76 734.308,38  
Piles L0364980Y 7 4.459,86 31.219,02  
Puçol Y3297052S 7 4.459,86 31.219,02  
Sagunt C0133255J 26 4.459,21 793.144,36  
Sueca M8176626S 21 4.459,86 93.657,06  
Tavernes de la Valldigna P7110439M 12 4.459,86 53.518,32  
València C8933928C 68 4.459,73 408.403,48  
Xeraco C0446242J 11 4.459,86 49.058,46  
Callosa d'en Sarrià P1796278H 2 4.459,86 8.919,72  
Montanejos N9034733M 2 4.459,86 8.919,72  
Cirat V2226262Q 2 4.459,86 8.919,72  
Argelita K7207029T 2 4.459,86 8.919,72  
Fuentes de Ayódar C5748630Y 2 4.459,86 8.919,72  
Navajas W0786311R 2 4.459,86 8.919,72  
Tuéjar T7190606S 2 4.459,86 8.919,72  
Chelva Z1080882C 2 4.459,86 8.919,72  
Sot de Chera P2706327R 2 4.459,86 8.919,72  
Gestalgar G1871910D 2 4.459,86 8.919,72  
Bugarra D1180550O 2 4.459,86 8.919,72  
Navarrés N0269841S 2 4.459,86 8.919,72  
Anna R4696068D 2 4.459,86 8.919,72  
Bolbaite E1400744F 2 4.459,86 8.919,72  
TOTALS 1.000 4.459.860,00  
  
  
(Criteris tècnics amb els quals s'ha determinat el nombre de contractacions subvencionades per ajuntament i relació d'ajuntaments beneficiaris de les ajudes.)  
  
CRITERIS TÈCNICS PER A L'ASSIGNACIÓ DEL NOMBRE DE CONTRACTACIONS  
  
L'assignació del nombre de contractacions (auxiliars) per municipis s'ha realitzat a partir dels criteris tècnics següents:  
  
Criteri Pes  
P1 Nombre de trams de platja 2  
P2 Km de costa amb pes doble dels trams urbans 4  
P3 Places hoteleres 6  
P4 Nombre de rentapeus 3  
P5 Nombre de casetes vestidor 1  
P6 Metres lineals de passarel·les 5  
  
  
Per a cadascun d'aquests criteris, el repartiment s'ha realitzat en l'àmbit provincial seguint el procediment següent:  
El mínim per municipi es fixa en dos auxiliars.  
En platges interiors s'assignen dos auxiliars de manera lineal.  
La resta d'auxiliars s'assigna de manera proporcional d'acord amb els criteris anteriors calculats per a cada municipi, homogeneïtzats sobre 100.  
El pes total de cada municipi es calcula mitjançant la fórmula següent:  
Pes total = nombre de trams de costa obtingut a partir del Catàleg de platges\*2 + km de costa\*4 (s'ha distingit entre km urbans i rurals donant doble pes als urbans) + nombre de places hoteleres\*6 + nombre de rentapeus\*3 + nombre de casetes vestidor1 + ml de passarel·les\*5.